PQS ไหลต่อ 10% สวนโบรกแนะ “ซื้อ” เป้า 12 บ. ชี้กำไรปี 66 โต 25%
PQS ร่วงต่อ 10% สวนโบรกเชียร์ “ซื้อ” เป้า 12 บ. มองกำไรปี 66 โต 25% แตะ 390 ลบ. อานิสงส์ปริมาณขายแป้งมันสำปะหลังจะเติบโตโดดเด่น
PQS ร่วงต่อ 10% สวนโบรกเชียร์ “ซื้อ” เป้า 12 บ. มองกำไรปี 66 โต 25% แตะ 390 ลบ. อานิสงส์ปริมาณขายแป้งมันสำปะหลังจะเติบโตโดดเด่น
16 ก.พ. 2566

ผู้สื่อข่าวรายงานว่า วันนี้ (16 ก.พ.66) ราคาหุ้น บริษัท พรีเมียร์ควอลิตี้สตาร์ช จำกัด (มหาชน) หรือ PQS ปิดตลาด อยู่ที่ระดับ 5.15 บาท ลบ 0.60 บาท หรือ 10.43% สูงสุดที่ระดับ 6.10 บาท ต่ำสุดที่ระดับ 4.96 บาท ด้วยมูลค่าการซื้อขาย 762.49 ล้านบาท

โดยราคาหุ้น PQS ปรับตัวลงต่อเนื่องจากวานนี้ (15 ก.พ.) หลุดจากราคาไอพีโอ 6 บาท หรือราว 14.16%
ขณะเดียวกันบล.เคจีไอ (ประเทศไทย) ระบุในบทวิเคราะห์ว่า แนะนำ “ซื้อ” ราคาเป้าหมาย 12 บาท โดยคาดว่าบริษัทจะมีกำไรสุทธิในปี 65 อยู่ที่ 312 ล้านบาท เนื่องจากคาดปริมาณขายแป้งมันสำปะหลังจะโตขึ้นเล็กน้อย 1% จากงวดเดียวกันของปีก่อน เป็น 158,000 ตัน
นอกจากนี้คาดประมาณการกำไรสุทธิปี 66 จะเพิ่มขึ้น 25% จากงวดเดียวกันของปีก่อน เป็น 390 ล้านบาท เนื่องจากคาดปริมาณขายแป้งมันสำปะหลังจะโตเพิ่มขึ้น 22% จากงวดเดียวกันของปีก่อน เป็น 192,500 ตัน หลังจากรัฐบาลจีนประกาศเปิดประเทศตั้งแต่ต้นปีนี้ ซึ่งบริษัทมีรายได้จากการส่งออกมันสำปะหลังไปประเทศจีนเป็นหลัก อีกทั้งคาดกำไรปี 67 จะสูงขึ้นอย่างมาก 57% จากงวดเดียวกันของปีก่อน เป็น 614 ล้านบาท